b'\n_START_ARTICLE_\nBirgittinerordenen\n_START_PARAGRAPH_\nBirgittinerordenen, eg. Den hellige Frelsers orden, latin: Ordo sanctissimi Salvatoris O.Ss.S., er en augustinsk klosterorden som ble stiftet i 1370 av Birgitta av Vadstena. For at oppn\xc3\xa5 pavens godkjennelse av den nye ordenen, reiste Birgitta p\xc3\xa5 pilegrimsreise til Roma i 1350, og underveis stoppet hun i en rekke byer._NEWLINE_Paven holdt siden 1309 til i Avignon som skapte ikke bare en geografisk avstand, men ogs\xc3\xa5 en splittelse innen Den katolske kirke. I en av sine \xc3\xa5penbaringer hadde Birgitta sett av paven og keiseren skulle v\xc3\xa6re sammen i Roma. I en annen \xc3\xa5penbaring hadde hun sett det moralske forfallet, Hun mente at paven skulle v\xc3\xa6re bosatt i Roma og at den kristne tro skulle vise seg i det daglige gjennom sine gode gjerninger._NEWLINE_I 1368 meldte den tysk-romerske keiser Karl IV at han ville komme til Roma. Pave Urban V kom da ogs\xc3\xa5 selv til Roma, og m\xc3\xb8tte keiseren der. Birgitta hadde lagt fram for paven sine \xc3\xb8nsker og planer for en ny orden, men hadde ikke f\xc3\xa5tt svar. Ved et bes\xc3\xb8k senere ga paven beskjed om at ordenen kunne godkjennes under forutsetning av at ordensreglene fikk et tillegg i henhold til Augistinerordenens regler. Birgitta fikk tillatelse til \xc3\xa5 bygge klostere, men ville ikke kunne f\xc3\xa5 noen andel av de midlene som kom inn gjennom avlat. Birgitta \xc3\xb8nsket ikke selv en slik l\xc3\xb8sning, og argumenterte at \xc2\xabGud hadde talt direkte til henne\xc2\xbb gjennom en \xc3\xa5penbaring og hennes \xc3\xb8nsker skulle derfor etterkommes. Gjennom nye forhandlinger pr\xc3\xb8vde hun \xc3\xa5 endre pavens standpunkt, uten hell. F\xc3\xb8rst i 1378 kom den endelige godkjennelsen av Birgittas klosterregler, og denne godkjennelsen var utstedt av pave Urban VI.\n_START_SECTION_\nKlosterlivet\n_START_PARAGRAPH_\nKlostrene var for b\xc3\xa5de munker og nonner, men de bodde adskilt i hver sitt kompleks med en felles kirke. Nonnene/s\xc3\xb8strene var tillagt st\xc3\xb8rst betydning. Til hver klosterkirke var 60 nonner under ledelse av en abbedisse. Videre skulle 13 munker fungere som prester, 4 hjelpeprester og 8 legbr\xc3\xb8dre. Slik ble det et samlet antatt p\xc3\xa5 85, tilsvarende det antallet som hadde v\xc3\xa6rt med i den f\xc3\xb8rste kristne menighet i Jerusalem som besto av Jesu apostler og menige medlemmer._NEWLINE_I tillegg til b\xc3\xb8nn skulle nonnene s\xc3\xb8rge for det daglige praktiske arbeidet. Der skulle prekes p\xc3\xa5 morsm\xc3\xa5let, bare lovsanger og velsignelser skulle v\xc3\xa6re p\xc3\xa5 latin. Munkene tok seg av skriftem\xc3\xa5l og leste messer._NEWLINE_Kirken var innredet slik at kvinner og menn ikke kunne se hverandre; nonnene hadde alter i den \xc3\xb8stlige enden og br\xc3\xb8drene tilsvarende et alter i vestlige ende. Kirkerommet var enkelt innredet og distraherende utsmykning ble unng\xc3\xa5tt. Kirken var til en viss grad \xc3\xa5pen for lokale innbyggere._NEWLINE_Ordensdrakten er laget av gr\xc3\xa5 vadmel og h\xc3\xa5ret blir dekket med et hvitt hodet\xc3\xb8rkle med et sort sl\xc3\xb8r over som blir holdt fast med en spesiell krone. Denne har fem r\xc3\xb8de merker som symboliserer Jesu blod. Munkene har en gr\xc3\xa5 kappe med et r\xc3\xb8dt kors.\n_START_SECTION_\nKlostrene\n_START_PARAGRAPH_\nMunkeliv kloster i Bergen gikk i 1426 over til Birgittinerordenen etter at en pest p\xc3\xa5 midten av 1300-tallet hadde f\xc3\xb8rt til at det tidligere benediktinerklosteret forfalt. Margrete I ble sin barndom oppdratt av Birgittas datter, M\xc3\xa4rtha. Hun bes\xc3\xb8kte ofte Vadstena og ble tatt opp som leks\xc3\xb8ster. Margrete I tok initiativ til at det f\xc3\xb8rste klosteret p\xc3\xa5 Lolland ble opprettet. Klostrene ble anlagt henholdsvis 1410 og 1445._NEWLINE_Ved reformasjonen ble klostrene nedlagt. I Vadstena kom birgittinerordenen tilbake i 1935.\n_START_SECTION_\nTrondheim\n_START_PARAGRAPH_\nDet har ogs\xc3\xa5 siden 1998 v\xc3\xa6rt et s\xc3\xa5kalt apostolisk hus for kvinner p\xc3\xa5 Heimdal utenfor Trondheim tilknyttet Birgittinerne. Denne har utviklet seg til et kloster. Et nybygg med kloster og kirke ble viet 2. april 2011.'